แบบนี้ก็ได้หรอ STAR เด้งรับดีลแบ็กดอร์ล่ม พุ่งเกือบ 10%
แบบนี้ก็ได้หรอ STAR เด้งรับดีลแบ็กดอร์ล่ม พุ่งเกือบ 10% ล่าสุด ณ เวลา 11.09 น. ราคาอยู่ที่ 4.92 บาท บวก 0.42 บาท หรือ 9.33% สูงสุดที่ 5.05 บาท ต่ำสุดที่ 4.46 บาท
5 ต.ค. 2559

ผู้สื่อข่าวรายงานว่า ราคาหุ้นบริษัท สตาร์ ซานิทารีแวร์ จำกัด (มหาชน) STAR ณ เวลา 11.09 น. ราคาอยู่ที่ 4.92 บาท บวก 0.42 บาท หรือ 9.33% สูงสุดที่ 5.05 บาท ต่ำสุดที่ 4.46 บาท มูลค่าซื้อขายที่ 12.82 ล้านบาท 

ผู้สื่อข่าวรายงานว่า ที่ประชุมคณะกรรมการบริษัท สตาร์ ซานิทารีแวร์ จำกัด (มหาชน) หรือ STAR เมื่อวานนี้ (4 ต.ค.) มีมติยกเลิกการเข้าลงทุนในหุ้นสามัญของบริษัท ไทย ฟิวเจอร์ เอ็นเนอร์ยี โฮลดิ้ง จำกัด (TFEH) ซึ่งเป็นผู้ผลิตไฟฟ้าจากพลังงานแสงอาทิตย์ โดยมอบหมายให้คณะกรรมการบริหารไปดำเนินการใดๆ ที่เกี่ยวข้องกับการยกเลิกการลงทุนดังกล่าวต่อไป สืบเนื่องจากนายวัลลภ ยังตรง ผู้ถือหุ้นใหญ่ของ TFEH แจ้งความประสงค์ขอยุติการลงทุนในบริษัท แม้บริษัทได้ร่วมหารือกับนายวัลลภ อีกหลายครั้ง จนได้ข้อยุติเป็นที่แน่ชัดว่าผู้ถือหุ้นของ TFEH ยังคงยืนยันที่จะยุติการลงทุนในบริษัท
นอกจากนี้คณะกรรมการบริษัทยังได้ยกเลิกการประชุมวิสามัญผู้ถือหุ้น ครั้งที่ 1/2559 ซึ่งจะจัดขึ้นในวันที่ 28 ธ.ค.59 ซึ่งเดิมกำหนดเพื่อพิจารณาอนุมัติการเข้าทำรายการลงทุนในหุ้น TFEH ด้วย